Centurion-skool sê oor ‘sinkgat’ wat ouers op hol hetArgieffoto Die Southdown Kollege in Centurion het Vrydagmiddag gesê die kansellasie van ŉ sportgeleentheid wat eerskomende Saterdag (9 September) op dié laerskool se gronde sou plaasvind is nié as gevolg van ŉ sinkgat nie. Bekommerde ouers het Vrydag navraag gedoen ná die Laerskool Rooihuiskraal in Centurion ouers op hul webwerf in kennis gestel het van dié kansellasie. ŉ Boodskap aan ouers het gelui: “Môre se mini-hokkiedag by Southdowns is gekanselleer a.g.v. ŉ sinkgat wat vanoggend ontdek is.” Bekommerde ouers het onder meer vir kinders én personeel se veiligheid gevrees. Christo de Wit, Southdown Kollege se algemene bestuurder, het egter Vrydag aan Maroela Media gesê dié insinking in die grond is as gevolg van ŉ lekkende waterpyp. De Wit sê ŉ ondersoekspan was die hele Vrydag op die toneel en het teen Vrydagmiddag bevestig dat die gat nié ŉ sinkgat is nie. Hy het gesê die geleentheid kan nie na ŉ ander veld op die skoolgronde geskuif word nie weens die oprigting van die astrohokkiegronde wat tans aan die gang is. De Wit het verder gesê die “insinking” is glo in die verste hoek van die skoolgronde en is intussen afgesper. Hy het ook gesê die insinking hou geen gevaar vir studente of skoolfasiliteite in nie.